钦定古今图书集成/理学汇编/文学典/第112卷 > 黄朝相 > 周晖
## 钦定古今图书集成/理学汇编/文学典/第112卷 > 黄朝相 > 周晖

按《列朝诗集》：晖字吉甫，上元人。弱冠为博士弟子，老
而好学，为乡里所重。博古洽闻，多识往事。年八十馀，
撰《金陵旧事》二卷，《璅事》十卷。焦弱侯称其胸饶韫畜，
性好编录，几格不虚，巾箱恒满，吟咏自适，不求人知。
晚年赋《移居诗》，通人皆属和自喜。其“莺啼催小饮，鹤
步伴闲行”，其句法多类此也。

按《江宁府志》：“周晖，字吉甫，上元人。髫年补弟子员，数
举不第，即弃去举子业。读书咏诗，不事生产，博古洽
闻，为乡里所重。客至摘蔬煮茗，清谈可听，其所往来，
皆当代名流。焦太史称其胸饶韫蓄，性好编录，几格
不虚，巾箱恒满，吟咏自适，不求人知，盖博雅君子也。
曾以所著《山中白云》一卷寄顾少宰，极为叹许，谓多”
见道之言。有《金陵琐事正续》十二卷，多载万历以后
故实，郡志多取资之。